Broj: 711-I-902-M-44/19-06-18

Zagreb, 5. travnja 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Nenada Horvatića, općinskog načelnika Općine Ljubeščica,** za davanjem mišljenja Povjerenstva**,** na 45. sjednici, održanoj dana 5. travnja 2019.g., daje sljedeće:

**MIŠLJENJE**

1. **Sukladno odredbama ZSSI-a, dužnosnik Nenad Horvatić može profesionalno obnašati dužnost općinskog načelnika Općine Ljubeščica i istovremeno bez naknade obavljati funkciju** **predsjednika Komisije za sportsku infrastrukturu pri Izvršnom odboru Hrvatskog nogometnog saveza.**
2. **Upućuje se dužnosnik da, po potrebi, mišljenje predstavlja li obavljanje funkcije predsjednika Komisije za sportsku infrastrukturu pri Izvršnom odboru Hrvatskog nogometnog saveza sportsku djelatnost, sukladno članku 18. stavku 3. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.), zatraži od Središnjeg državnog ureda za šport.**

Obrazloženje

 Zahtjev za davanjem mišljenja Povjerenstva podnio je dužnosnik Nenad Horvatić, općinski načelnik Općine Ljubeščica. U knjigama ulazne pošte zahtjev je zaprimljen pod poslovnim brojem 711-U-1153-M-44/19-01-4, dana 11. ožujka 2019.g. povodom kojeg se vodi predmet broj M-44/19. Dužnosnik u zahtjevu navodi da u sportskoj udruzi Hrvatski nogometni savez (dalje u tekstu: HNS) obavlja funkciju predsjednika Komisije za sportsku infrastrukturu pri Izvršnom odboru te moli mišljenje Povjerenstva predstavlja li obavljanje navedene funkcije sportsku djelatnost. U prilogu zahtjeva za mišljenjem dužnosnik dostavlja Pravilnik o radu Izvršnog odbora KNS-a i njegovih tijela, kojim je definiran djelokrug predmetne Komisije.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Nenad Horvatić obnaša dužnost općinskog načelnika Općine Ljubeščica. Stoga je Nenad Horvatić, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Ukoliko je za davanje utemeljenog mišljenja potrebna dopuna zahtjeva za mišljenjem odnosno pribava dodatnih relevantnih podataka, navedeni rok se produljuje.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Uvidom u Izvješće o imovinskom stanju dostavljeno od strane dužnosnika Nenada Horvatića, utvrđeno je da dužnost općinskog načelnika Općine Ljubeščica obnaša profesionalno. Stoga Povjerenstvo povodom zahtjeva dužnosnika razmatra je li istovremeno obavljanje navedene druge funkcije u skladu s odredbama članka 13. stavaka 2. i 3. ZSSI-a.

Uvidom u Statut HNS-a od 5. lipnja 2017., izmijenjen 6. travnja 2018., utvrđeno je člankom 48. Statuta određeno da je Komisija za sportsku infrastrukturu jedno od stalnih radnih tijela Izvršnog odbora HNS-a te način izbora i mandat članova ovih radnih tijela. Izvršen je uvid u Pravilnik o radu Izvršnog odbora KNS-a i njegovih tijela od 15. listopada 2018. te je utvrđeno da, pored odredbi istovjetnih članku 48. Statuta HNS-a, sadrži opće odredbe o načinu rada Komisija kao i odredbe o djelokrugu rada svake Komisije. Statut HNS-a niti Pravilnik ne sadrže odredbe o učestalosti rada Komisija niti o eventualnim naknadama članovima Komisija te je stoga bilo potrebno u pogledu ovih podataka zatražiti dopunu podataka radi utvrđenja radi li se o stalnom i redovitom zanimanju koje se obavlja uz naknadu ili radi stjecanja prihoda u smislu članka 13. stavka 2. ZSSI-a.

Na traženje Povjerenstva da dopuni zahtjev za mišljenjem potrebnim podacima, dužnosnik je u dopuni zahtjeva, zaprimljenoj 29. ožujka 2019.g. po ulaznim brojem 711-U-1429-M-44/19-04-4, naveo podatak da se poslovi predsjednika Komisije za sportsku infrastrukturu obavljaju po potrebi. Pojašnjava da se, nakon što stignu zamolbe klubova ili županijskih nogometnih saveza, Komisija sastaje i pregledava dokumentaciju te daje prijedloge za sjednicu izvršnog odbora HNS-a te da se sjednice Komisije održavaju jednom mjesečno do jednom u tri mjeseca. Nadalje, dužnosnik navodi da za obavljanje predmetne funkcije predsjednika Komisije za sportsku infrastrukturu te da stoga naknadu niti ne prima, kao i da ne potpisuje nikakav ugovor.

Povjerenstvo je istovremeno, radi tumačenja primjenjuje li se u konkretnom slučaju iznimka propisana člankom 13. stavkom 3. ZSSI-a, sukladno nadležnosti propisanoj člankom 18. stavkom 3. Zakona o sportu, Središnjem državnom uredu za šport uputilo zahtjev za davanjem očitovanja odnosno mišljenja kojim će utvrditi predstavlja li obavljanje poslova predsjednika Komisije za sportsku infrastrukturu Izvršnog odbora HNS-a sportsku djelatnost.

S obzirom da je dužnosnik u navedenoj dopuni zahtjeva dostavio podatke da se sjednice odnosno rad Komisije za sportsku infrastrukturu obavlja po potrebi, a ne stalno ili redovito te da za poslove predsjednika Komisije nije predviđena novčana naknada, Povjerenstvo je zaključilo da obavljanje istih poslova ne predstavlja drugo stalno ili redovito zanimanje koje se obavlja uz naknadu ili radi stjecanja prihoda. Stoga je Povjerenstvo zaključilo da se u ovim okolnostima ne primjenjuje zabrana odnosno obveza prethodne dozvole Povjerenstva sukladno članku 13. stavka 2. ZSSI-a, odnosno niti iznimka od ove odredbe iz stavka 3. istog članka Zakona u slučaju da se radi o sportskoj djelatnosti.

Slijedom navedenog, Povjerenstvo daje mišljenje da dužnosnik Nenad Horvatić može profesionalno obnašati dužnost općinskog načelnika Općine Ljubeščica i istovremeno bez naknade obavljati funkciju predsjednika Komisije za sportsku infrastrukturu pri Izvršnom odboru HNS-a.

U situaciji neredovitog i volonterskog obavljanja predmetnih drugih poslova za davanje ovog mišljenja Povjerenstva postalo je nebitno za primjenu odredbi ZSSI-a utvrđivati predstavlja li funkcija predsjednika Komisije za sportsku infrastrukturu sportsku djelatnost u smislu članka 13. stavka 3. ZSSI-a (isto bi bilo bitno da se radi o poslovima za koje se prima redovita naknada). Ukoliko dužnosnik i dalje ima potrebu za utvrđenjem radi li se o sportskoj djelatnosti u smislu odredbi Zakona o sportu, upućuje se dužnosnik da osobno zatraži o tome očitovanje od Središnjeg državnog ureda za šport.

Slijedom navedenog Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Nenad Horvatić, elektroničkom dostavom
2. Objava na internetskoj stranici Povjerenstva
3. Pismohrana